După ce o dronă militară s-a prăbușit joi în Insula Mare a Brăilei, sâmbătă seara, în jurul orei 22:00, un cetățean a surprins imagini cu un al doilea obiect zburător asemănător care survola zona de case din Centrul Vechi, în apropierea Grădinii Mari din orașul Brăila. Acesta a declarat pentru debraila.ro că a sunat imediat la numărul de urgență 112 pentru a alerta autoritățile.
Potrivit informațiilor furnizate de martor, drona prezentă în filmări era echipată cu lumini roșii și verzi și zbura într-un mod haotic, la diferite altitudini. Persoana care a surprins imaginile a considerat că traseul neobișnuit al dronei reprezenta un posibil pericol, motiv pentru care a considerat că trebuie să solicite intervenția autorităților.
La scurt timp după apelul la 112, polițiștii și jandarmii au ajuns la fața locului pentru investigații. Martorul a relatat că unul dintre oamenii legii l-ar fi întrebat ironic dacă a consumat substanțe interzise. În urma cercetărilor la fața locului, IPJ Brăila a confirmat pentru publicația amintită că apelul la 112 a fost înregistrat și că echipajele de poliție și jandarmerie au intervenit pentru a verifica situația, însă nu a fost detectat niciun obiect zburător în zonă.
"Poliția Municipiului Brăila a fost sesizată prin apel 112 de către un bărbat, de 36 de ani, cu privire la faptul că în zona străzii Zidari ar zbura o dronă. Polițiștii, sprijiniți de jandarmi, s-au deplasat la fața locului, iar în urma verificărilor efectuate în limita competențelor nu s-a putut confirma prezența obiectului indicat", a comunicat Poliția.
O altă dronă (a doua, în afara celei prăbușite joi în Insula Mare a Brăilei), cu lumini puternice, ar fi fost filmată de o altă persoană, tot în zona Grădina Mare, în seara de joi, în jurul orei 20:00, potrivit sursei citate.
Fiți la curent cu ultimele noutăți. Urmăriți DCNews și pe Google News